24/07/2020 | Administración LocalMunicipal
Padrón
Aprobación definitiva da modificación número 2 da Ordenanza fiscal reguladora da taxa por ocupación de terreos de uso público con mesas, cadeiras e toldos con finalidade lucrativa

Faise público, de acordo ao establecido nos artigos 70.2. da Lei 7/1985, do 2 de abril, reguladora das bases de réxime local, e 196.1. do Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, que a Modificación da ordenanza fiscal reguladora da taxa por ocupación de terreos de uso público con mesas, cadeiras e toldos con finalidade lucrativa, sobre a aprobada polo Pleno na sesión realizada o 17 de novembro do 2007 e publicada no Boletín Oficial da Provincia da Coruña número 19 do 23 de xaneiro do 2008, aprobada inicialmente polo Pleno da Corporación Municipal na sesión realizada o 28 de maio de 2020, quedou aprobada definitivamente ao non terse presentado ningunha reclamación ou suxestión durante o período de exposición ao público do expediente. O texto íntegro da modificación, que establece a modificación do artigo 5 e unhas novas disposicións transitorias e unha derradeira, publícase como Anexo e lémbrase que non entrará en vigor ata que transcorra o prazo ao que se refire o artigo 70.2. da Lei 7/1985. Contra este acordo, que pon fin á via administrativa, poderase interpoñer recurso contencioso-administrativo no prazo de dous meses, contados desde o día de publicación do presente anuncio no Boletín Oficial da Provincia da Coruña, ante o Tribunal Superior de Xustiza de Galicia, sen prexuízo de que se poida interpoñer calquera outro que se estime pertinente. Modifícase o artigo 5 que queda redactado como segue: A cota tributaria será a resultante de multiplica-la tarifa de 10,87 euros/mes polo conxunto de mesa mais catro cadeiras que conste na correspondente autorización municipal. A taxa devengarase co inicio a ocupación dos terreos de uso público e o seu importe deberá ser obxecto de depósito previo conxuntamente coa solicitude de autorización ou renovación. Para estes efectos por resolución do señor Alcalde aprobarase o formulario de autoliquidación que se porá a disposición das persoas interesadas nas oficinas municipais, na páxina web e na sede electrónica municipal. Sen o cumprimento deste requisito de depósito previo os servizos municipais non poderán dar trámite ás solicitudes que se formulen. Polo mesmo motivo coa solicitude de autorización ou renovación deberá acreditarse non ter débedas pendentes co Concello de Padrón en período executivo por esta taxa de ocupación de terreos de uso público con mesas, cadeiras e toldos con finalidade lucrativa. Este requisito será acreditado pola persoa solicitante mediante a presentación do correspondente certificado ou ben mediante a autorización aos servizos municipais competentes para a súa comprobación, autorización que se entende outorgada coa presentación da solicitude ou renovación. Con carácter exclusivo, debido á excepcionalidade da situación actual provocada pola crise do Covid19 na que os negocios de hostalería estiveron pechados e tendo en conta que a reapertura vai ser moi gradual, durante o ano 2020 os negocios aos que se lle autorice ou se lle tivera autorizado a ocupación de terreos de uso público con mesas, cadeiras e toldos con finalidade lucrativa quedarán exentos do pago da taxa desde o 1 de xaneiro de 2020 ao 31 de decembro de 2020. A modificación do artigo 5 será de aplicación ás solicitudes de mesas, cadeiras e toldos con finalidade lucrativa ou ás solicitudes de renovación que se formulen a partir do 1 de xaneiro de 2021. A presente modificación da Ordenanza fiscal reguladora da taxa por ocupación de terreos de uso público con mesas, cadeiras e toldos con finalidade lucrativa entrará en vigor ao día seguinte da súa publicación no Boletín Oficial da Provincia da Coruña e permanecerá en vigor ata a súa modificación ou derrogación expresa. Padrón, 20 de xullo de 2020 O Alcalde Asdo. Antonio Fernández Angueira